PATVIRTINTA

UAB „Investicijų ir verslo garantijos“

generalinio direktoriaus

2020 m. balandžio d. įsakymu Nr. B-

**FINANSŲ INŽINERIJOS PRIEMONĖS „PORTFELINĖS GARANTIJOS**

**FAKTORINGO SANDORIAMS 2“ ĮGYVENDINIMO SĄLYGŲ APRAŠAS**

1. **BENDROSIOS NUOSTATOS**
	1. Finansų inžinerijos priemonės „Portfelinės garantijos faktoringo sandoriams 2“ įgyvendinimo sąlygų aprašas (toliau – Aprašas) nustato finansų inžinerijos priemonės „Portfelinės garantijos faktoringo sandoriams 2“ (toliau – PGF2 priemonė) įgyvendinimo sąlygas, reikalavimus PGF2 priemonės finansų tarpininkams (toliau – FT) ir PGF2 priemonės lėšomis garantuotų portfelių formavimui skirtų lėšų paskirstymo tvarką.
	2. PGF2 priemonė įgyvendinama iš kontroliuojančio fondo „INVEGOS fondas“ (toliau – INVEGOS fondas), įsteigto pagal 2009 m. balandžio 7 d. sutartį, sudarytą tarp Lietuvos Respublikos finansų ministerijos,Lietuvos Respublikos ūkio ministerijos ir uždarosios akcinės bendrovės „INVESTICIJŲ IR VERSLO GARANTIJOS“ (toliau – „Invega“), lėšų. Pagal šią sutartį INVEGOS fondo valdytoja paskirta „Invega“.
	3. Aprašas suderintas INVEGOS fondo sutartyje numatyta tvarka.
	4. Aprašas ir kvietimas teikti prašymus viešai skelbiamas „Invegos“ interneto svetainėje [www.invega.lt](http://www.invega.lt) visą laikotarpį, kol reikalavimus atitinkantiems FT paskirstomos visos PGF2 priemonei skirtos lėšos. Kvietimas teikti prašymus vykdomas etapais, kaip nurodyta 3.1 papunktyje.
	5. Aprašas ir jo priedai gali būti paaiškinami, FT ar „Invegos“ iniciatyva. Aprašo nuostatų paaiškinimai skelbiami viešai interneto puslapyje [www.invega.lt](http://www.invega.lt).
	6. Siekiant įvertinti visų suinteresuotų šalių pastabas ir užtikrinti, kad PGF2 priemonės sąlygos atitiktų rinkos poreikius, iki Aprašo suderinimo vykdytas viešas PGF2 priemonės įgyvendinimo sąlygų aptarimas.
2. **PGF2 PRIEMONĖS ĮGYVENDINIMO SUTARTIES OBJEKTAS**
	1. Sudaromos sutarties su kiekvienu FT objektas – PGF2 priemonės įgyvendinimas pagal šiame Apraše ir sudarytoje PGF2 priemonės įgyvendinimo sutartyje (toliau – Sutartis) nustatytas sąlygas.
	2. Už PGF2 priemonės įgyvendinimą FT nėra mokamas valdymo mokestis.
	3. PGF2 priemonės veikimo aprašymas[[1]](#footnote-2):
		1. Kiekvieno FT, su kuriuo pasirašyta Sutartis, naujai suformuotam Faktoringo sandorių, atitinkančių PGF2 priemonės Tinkamumo sąlygas, Portfeliui suteikiama portfelinė garantija (toliau – Garantija), kuri mažina finansavimo riziką. Faktoringo sandoriai, kurie traukiami į Portfelį, turi būti finansuojami iš FT lėšų.
		2. PGF2 priemonės Tinkamumo sąlygas atitinkantys ir į Portfelį įtraukti Faktoringo sandoriai yra garantuojami 80 proc., išmokos atliekamos pagal pirmiausiai atsiradusius Probleminius Faktoringo sandorius. Bendra išmokų suma, „Invegos“ mokama FT, bus ne didesnė nei apskaičiuota išmokų suma, kuri skaičiuojama kaip sukontraktuotų ir į Portfelį įtrauktų Faktoringo sandorių išmokėtų Faktoringo avansų labai mažoms, mažoms ir vidutinėms įmonėms (toliau – MVĮ) suma, neviršijanti Faktoringo limito, padauginta iš garantijos dydžio (80 proc.) ir iš Viršutinės ribos normos (20 proc.). Įgyvendinant PGF2 priemonę, garantuojami Nuostoliai (negrąžinta Faktoringo avansų dalis), kuriuos patiria FT, pagal kiekvieną Probleminį Faktoringo sandorį iki didžiausios nustatytos Sutartimi išmokų sumos. FT prisiima ne mažesnį nei 20 proc. suformuoto Portfelio nuostolingumą.
		3. Garantija įsigalioja automatiškai nuo FT faktoringo sutarties su MVĮ pasirašymo momento, su sąlyga, kad pasirašytas PGF2 priemonės Tinkamumo sąlygas atitinkantis Faktoringo sandoris yra įtrauktas į Portfelį (įtrauktas į ataskaitinio laikotarpio Portfelio ataskaitą) ir sumokėtas garantijos mokestis. Portfelio ataskaita rengiama ir teikiama kartą per ketvirtį. Pateikus ataskaitą, PGF2 priemonės valdytojas INVEGOS fondui perveda garantijos mokestį už kiekvieną į Portfelį įtraukiamą Faktoringo sandorį. Mokestis priklauso nuo įtraukiamos į Portfelį garantuojamos Faktoringo limito sumos, Faktoringo sandorio finansavimo laikotarpio ir Maksimalaus mokėjimo atidėjimo pirkėjams termino.
	4. Detalus PGF2 priemonės sąlygų aprašymas pateikiamas Aprašo 1 priede (Techninė užduotis).
3. **PRAŠYMO PATEIKIMAS**
	1. Prašymų teikimas vykdomas etapais. Pirmasis prašymų teikimo etapas planuojamas 2020 m. balandžio mėn. numatant 7 (septynių) darbo dienų prašymų pateikimo terminą.
	2. Pirmajame etape dalyvavusiems FT paskirsčius PGF2 priemonė lėšas ir sudarius Sutartis, pradedamas antrasis prašymų teikimo etapas, kuris tęsiamas tol, kol reikalavimus atitinkantiems FT paskirstomos visos PGF2 priemonei skirtos lėšos.
	3. Nepaskirstyta PGF2 priemonei skirta lėšų suma nuolat atnaujinama ir skelbiama „Invegos“ interneto svetainėje [www.invega.lt](http://www.invega.lt).
	4. Nepaskirstytą PGF2 priemonei skirtą lėšų sumą sudaro:
		1. Per pirmą kvietimą FT nepaskirstytos PGF2 priemonės lėšos;
		2. PGF2 priemonės lėšos, kurių FT atsisakė, arba FT, kuriam skirta PGF2 priemonės lėšų suma, nesudarė Sutarties;
		3. Sutartimi FT skirta PGF2 priemonės lėšų suma sumažinta Aprašo 1 priede (Techninė užduotis) nustatyta tvarka;
		4. PGF2 priemonės įgyvendinimui skiriama papildomų lėšų.
	5. Nustatytos formos prašymą (Aprašo 2 priedas) ir kitus dokumentus, siekiant įvertinti FT atitikimą Apraše nustatytiems reikalavimams, FT „Invegai“ teikia elektroniniu paštu pgf2@invega.lt.
	6. Prašymas privalo būti pasirašytas saugiu kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje nustatytus reikalavimus. Prašymas, priedai ir kartu su jais pateikiama informacija (įskaitant bet kokius kitus dokumentus, kuriuos FT mano esant reikalingus arba aktualius pateikti) privalo būti tiksli ir aiški, kad „Invega“ galėtų atlikti išsamų, informacija pagrįstą FT atitikimo nustatytiems tinkamumo reikalavimams vertinimą. „Invega“ gali paprašyti pateikti papildomą informaciją ir dokumentus, kai FT pateiktų duomenų nepakanka pagrįsti FT atitikimą Apraše nustatytiems tinkamumo reikalavimams.
	7. Popierinėje formoje arba ne „Invegos“ nurodytomis elektroninėmis priemonėmis pateikti prašymai nėra vertinami.
	8. FT prašymas ir kita korespondencija pateikiama lietuvių kalba. Jei atitinkami dokumentai yra išduoti kita kalba, turi būti pateiktas FT ar jo įgalioto asmens parašu patvirtintas vertimas į lietuvių kalbą. Vertimas, patvirtintas FT ar jo įgalioto asmens parašu, bus laikomas tinkamu.
	9. Atitikimui Apraše nurodytiems reikalavimams pagrįsti būtina pateikti pagrindžiančius dokumentus ar informaciją, jei atitinkama informacija nėra viešai skelbiama ar prieinama (pvz., finansų įstaigos ar Lietuvos banko internetinėje svetainėje).
	10. Vienas FT gali pateikti tik vieną prašymą dėl Sutarties sudarymo.
	11. FT pasiūlyme turi nurodyti, kokia prašyme pateikta informacija yra konfidenciali. „Invega“, „Invegos“ vertinimo komisija (toliau – vadinama Komisija), jos nariai ar ekspertai ir kiti asmenys negali atskleisti FT pateiktos informacijos, kurią FT nurodė kaip konfidencialią, išskyrus kai tokia informacija laikoma nekonfidencialia pagal Lietuvos Respublikos teisės aktus.
	12. Visus dokumentus, tvarkas ir metodikas, kurių turėjimą ir atitikimą teisės aktų reikalavimams prašoma patvirtinti teikiant prašymą, FT įsipareigoja pateikti „Invegai“ ar kitoms audito institucijoms Sutartyje numatyta tvarka bet kuriuo metu.
4. **PRAŠYMŲ VERTINIMAS**
	1. FT prašymai vertinami vadovaujantis lygiateisiškumo, nediskriminavimo, skaidrumo, abipusio pripažinimo ir proporcingumo principais bei laikantis konfidencialumo ir nešališkumo reikalavimų. Priimant sprendimus dėl Aprašo sąlygų ir jas aiškinant vadovaujamasi racionalumo principu.
	2. Prašymai vertinami eiliškumo tvarka pagal jų gavimo „Invegoje“ datą ir laiką.
	3. Prašymas turi būti įvertintas per 5 darbo dienas nuo prašymo ir visų vertinimui reikalingų tinkamai užpildytų dokumentų gavimo „Invegoje“ dienos.
	4. Tais atvejais, kai FT jau yra sudaręs sutartį (-is) dėl veikiančių „Invegos“ finansinių priemonių įgyvendinimo per 12 mėn. iki prašymo pateikimo, gali būti atliekamas supaprastintas FT vertinimas. Tokiu atveju vertinami tik su PGF2 įgyvendinimu susiję dokumentai ir informacija, o FT turi pateikti patvirtinimą, kad tinkamumo reikalavimų duomenys ir informacija nuo praėjusio FT vertinimo nepasikeitė. Tačiau bet kokiu atveju, „Invega“ turi teisę prašyti pateikti visus tinkamumo reikalavimams įvertinti reikalingus dokumentus.
	5. Informacija apie kiekvieno FT prašymo vertinimo statusą ir Sutarties su FT pasirašymą pateikiama „Invegos“ interneto svetainėje.
	6. Tinkamumo reikalavimus atitinkantis FT yra raštu prašyme nurodytu elektroninio pašto adresu informuojamas apie sprendimą sudaryti Sutartį ir jam skirtą PGF2 priemonės lėšų sumą. Kartu pateikiamas Sutarties projektas.
	7. Tinkamumo reikalavimų neatitinkantis FT arba FT, per 10 darbo dienų po „Invegos“ prašymo pateikti papildomus dokumentus dėl atitikimo nustatytiems tinkamumo reikalavimams nepateikęs „Invegai“ prašomų papildomų dokumentų atitikimą tinkamumo reikalavimams pagrįsti yra raštu prašyme nurodytu elektroninio pašto adresu informuojamas apie atsisakymą sudaryti Sutartį.
	8. Pateikus melagingą informaciją, kurią „Invega“ gali įrodyti bet kokiomis teisėtomis priemonėmis, FT prašymas yra atmetamas, nurodant atmetimo priežastis.
	9. Prašymų priėmimas ir vertinimas vykdomas pagal 3.2 papunktį, kol reikalavimus atitinkantiems FT paskirstomos visos PGF2 priemonei skirtos lėšos..
	10. Naujų prašymų priėmimas ir prašymų vertinimas stabdomas, kai paskirstomos visos PGF2 priemonės lėšos Aprašo reikalavimus atitikusiems FT ir PGF2 priemonei nėra skirta papildomų lėšų.
	11. Pretenzijos dėl priimtų sprendimų teikiamos „Invegai“, kuri pretenziją išnagrinėja ne vėliau, kaip per 20 darbo dienų. „Invegos“ veiksmai ar sprendimai gali būti skundžiami Lietuvos Respublikos įstatymų nustatyta tvarka.
5. **TINKAMUMO REIKALAVIMAI**

5.1. Prašymus dėl Sutarties sudarymo teikiantys FT turi atitikti tinkamumo reikalavimus, nurodytus 1 lentelėje.

1 lentelė

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Paaiškinimai dėl teikiamų dokumentų ir informacijos** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas | Lietuvos banko neprižiūrimas FT pateikia VĮ „Registrų centras“ išrašą, kuriame nurodoma, kad FT teikia finansavimo paslaugas. Jeigu VĮ „Registrų centras“ išraše nenurodoma FT veikla, nustatyta Lietuvos Respublikos finansų įstaigų įstatymo 3 straipsnyje, FT turi pateikti papildomus dokumentus ir paaiškinimus (PGF2 priemonės įgyvendinimo aprašyme), iš kurių būtų galima įsitikinti, kad FT yra finansų įstaiga ir turi teisę teikti finansavimo paslaugas |
| **FT ir jo grupės valdymo struktūra** | Nereikia pateikti | Privaloma pateikti | Informacija pateikiama PGF2 priemonės įgyvendinimo aprašyme |
| **Patirtis ir reputacija** | Neturi būti taikomos poveikio priemonės ar veiklos apribojimai remiantis Lietuvos banko duomenimis\* | FT, su juo susiję asmenys\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose | Informacija pateikiama PGF2 priemonės įgyvendinimo aprašyme ar kituose dokumentuose |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas | FT vadovų ir kreditavimo sprendimus priimančių asmenų kvalifikacija ir patirtis vertinama, atsižvelgiant į asmens išsilavinimo lygį ir pobūdį, kvalifikacijos tobulinimą, profesinės veiklos ar darbo patirties pobūdį ir trukmę bei į kitus veiksnius, kurie gali turėti įtakos asmens kvalifikacijai ir patirčiai. Informacija pateikiama PGF2 priemonės įgyvendinimo aprašyme |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\* | Reputacija vertinama pagal FT prašymo 1 priede ir PGF2 priemonės įgyvendinimo aprašyme pateiktą informacija, taip pat informaciją, skelbiamą Lietuvos banko internetinėje svetainėje. Gali būti vertinama internete, spaudoje ir kituose viešai prieinamuose informacijos šaltiniuose skelbiama informacija |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė | Atitikimas normatyvams vertinamas remiantis FT pateiktais duomenimis: finansinių ataskaitų rinkiniu ir (ar) ataskaitomis bei kitais dokumentais. PGF2 priemonės įgyvendinimo aprašyme pateikiama informacija apie pajamų iš finansavimo veiklos dydį, jeigu ši informacija neišskiriama finansinėse ataskaitose |
| FT nėra taikomos Lietuvos banko poveikio priemonės\* | Minimalios metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos, o pati veikla – pelninga |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai | Nuosavo kapitalo rodiklis turi būti ne mažesnis kaip 15 proc. ir nuosavas kapitalas turi būti ne mažesnis kaip 250 000 EUR |
| **FT prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal FT veiklai taikomus teisės aktus** | Nereikia pateikti | Nereikia pateikti | Tikrinami valstybės registruose viešai prieinama duomenys ir informacija |
| **Minimali veiklos vykdymo trukmė 12 mėn.**  |  |  | Informacija pateikiama PGF2 priemonės įgyvendinimo aprašyme  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 30 vnt. Faktoringo sandorių verslo subjektams (pasirašė Faktoringo sutarčių), kurių kiekvieno Faktoringo limitas ne didesnis kaip 1,8 mln. Eur** |  |  | Patvirtinanti informacija pateikiama PGF2 priemonės įgyvendinimo aprašyme, FT pažymoje, kituose atitikimą šiam reikalavimui patvirtinančiuose dokumentuose. Faktoringo sandoris laikomas tinkamai suteiktu jei visi Faktoringo avansai pagal Faktoringo sandorio sutartį informacijos teikimo metu yra grąžinti arba jų grąžinimo terminai nepradelsti |
| **FT turi pagrįsti, kad verslo subjektams finansuoti išduotų Faktoringo su regresu sandorių (pasirašytų ir galiojančių Faktoringo sutarčių), bendra Faktoringo limitų suma prašymo pateikimo datą yra ne mažiau kaip 2 mln. Eur** |  |  | Patvirtinanti informacija pateikiama PGF2 priemonės įgyvendinimo aprašyme, FT pažymoje, kituose atitikimą šiam reikalavimui patvirtinančiuose dokumentuosePGF2 priemonės įgyvendinimo aprašyme prašoma nurodyti FT verslo subjektams išduotų faktoringo sandorių (su verslo subjektais pasirašytų ir galiojančių Faktoringo sutarčių), faktoringo limitų sumą portfelyje paskelbimo apie kvietimą dieną |
| **FT, kuris įgyvendina faktoringo portfelinių garantijų priemonę pagal su „Invega“ pasirašytą sutartį yra sukontraktavęs daugiau kaip 70 proc. sutartyje numatyto portfelio** |  |  | Patvirtinanti informacija pateikiama PGF2 priemonės įgyvendinimo aprašyme, FT pažymoje ar kituose atitikimą šiam reikalavimui patvirtinančiuose dokumentuose |
| **Vidaus kontrolės sistema** | Neturi būti taikomos poveikio priemonės ar veiklos apribojimai remiantis Lietuvos banko duomenimis\* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme | Pateikiami patvirtinimai FT prašyme ir (ar) PGF2 priemonės įgyvendinimo aprašyme  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su Faktoringo sandorių teikimu MVĮ, kaupimo bei valdymo sistemą |
| **Kreditavimo tvarkos ir procedūros** | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas\* | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas | Pateikiami patvirtinimai FT prašyme (ar) PGF2 priemonės įgyvendinimo aprašyme |
| Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką\* | Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką |
| **Tvarkos ir procedūros tinkamam Sutarties įgyvendinimui ir administravimui** | Faktoringo gavėjų rizikos įvertinimo ir reitingavimo procedūros | Faktoringo gavėjų rizikos įvertinimo ir reitingavimo procedūros | Pateikiama faktoringo gavėjų ir (ar) faktoringo sandorių rizikos vertinimo ir reitingavimo metodika. PGF2 priemonės įgyvendinimo aprašyme pateikiama informacija kaip FT taikomi Faktoringo gavėjų kredito reitingai turėtų būti suskirstyti prilyginant juos tarptautinių reitingų agentūrų (Standart and Poor‘s, Fitch, ir Moody‘s) taikomiems reitingams |
|  | Turėti faktoringo teikimo, sandorių stebėsenos procedūras, faktoringo portfelio rizikos valdymo, skolų išieškojimo metodikas\* | Turėti faktoringo teikimo, sandorių stebėsenos procedūras, faktoringo portfelio rizikos valdymo, skolų išieškojimo metodikas | Pateikiami patvirtinimai FT prašyme ir (ar) PGF2 priemonės įgyvendinimo aprašyme  |
|  | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visus faktoringo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visus faktoringo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Pateikiami patvirtinimai FT prašyme ir (ar) PGF2 priemonės įgyvendinimo aprašyme |

PAAIŠKINIMAI:

\* Tais atvejais, kai FT veiklos priežiūrą vykdo Lietuvos bankas, daroma prielaida, kad ši institucija yra patikrinusi FT atitikimą šiems tinkamumo reikalavimams, todėl lentelėje nurodytų tinkamumo reikalavimų vertinimai nėra atliekami, tačiau vadovaujantis Lietuvos banko internetinėje svetainėje skelbiama informacija yra patikrinama, ar FT nėra taikomos kokios nors poveikio priemonės ar veiklos apribojimai. Jeigu FT taikomi veiklos apribojimai ar poveikio priemonės, „Invega“ gali paprašyti papildomos informacijos, siekdama įvertinti nustatytų pažeidimų mastą, jų ištaisymo terminus ir įtaką taikomiems tinkamumo reikalavimams. FT turi įrodyti, kad priežastys ar pažeidimai dėl kurių buvo nustatyti Lietuvos banko apribojimai ar poveikio priemonės yra ištaisyti ir neturės įtakos tinkamam PGF2 priemonės įgyvendinimui.

\*\* Su FT susijusiais asmenimis laikomi:

- asmenys, turintys FT kvalifikuotąją įstatinio kapitalo ir (arba) balsavimo teisių dalį ir jų kontroliuojamos įmonės;

- juridiniai asmenys, kurių kvalifikuotąją įstatinio kapitalo ir (arba) balsavimo teisių dalį turi FT;

- aukščiau nurodytų juridinių asmenų vadovai ir su jais artimos giminystės, taip pat svainystės ryšiais susiję asmenys;

- fiziniai asmenys, artimos giminystės, taip pat svainystės ryšiais susiję su FT kvalifikuotąją įstatinio kapitalo ir (arba) balsavimo teisių dalį turinčiais fiziniais asmenimis;

\*\*\* Asmuo negali būti laikomas nepriekaištingos reputacijos, jeigu:

- jis yra pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, visuomenės saugumui, valstybės tarnybai ir viešiesiems interesams ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas;

- jis yra pripažintas kaltu padaręs kitą Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai;

- jis buvo nušalintas ar atleistas iš pareigų ar darbo arba praradęs teisę verstis tam tikra veikla už neatitikimą įstatymuose keliamiems nepriekaištingos reputacijos reikalavimams arba dėl finansų rinką reglamentuojančių teisės aktų pažeidimo ir nuo nušalinimo ar atleidimo iš pareigų ar darbo arba teisės verstis tam tikra veikla praradimo dienos nepraėjo treji metai;

- jis piktnaudžiauja psichotropinėmis, narkotinėmis, kitomis psichiką veikiančiomis medžiagomis ar alkoholiu;

- yra kitų reikšmingų aplinkybių, kurios leidžia pagrįstai abejoti asmens gebėjimu užtikrinti patikimą ir apdairų finansų įstaigos valdymą arba tinkamą kitų nustatytų funkcijų atlikimą.

1. **PGF2 PRIEMONĖS LĖŠŲ PASKIRSTYMAS**

# PGF2 priemonės lėšos skiriamos FT, atitinkantiems Apraše nustatytus tinkamumo reikalavimus, pagal pridedamą PGF2 priemonės lėšų skirstymo matricą (Aprašo 3 priedas);

# Skirstant PGF2 priemonės lėšas FT, laikomasi nuostatos, kad pirmojo kvietimo galiojimo metu prašymus (ir kartu su prašymu privalomus pateikti dokumentus) pateikę ir tinkamumo reikalavimus atitinkantys FT, įgyja teisę gauti dalį PGF2 priemonės lėšų minimalių portfelių formavimui, tačiau neviršijančią 25 proc. PGF2 priemonei įgyvendinti skirtos lėšų sumos.

# Įvertinus PGF2 priemonės lėšas, skirtas minimalių portfelių formavimui, likusi PGF2 priemonei skirta lėšų suma FT paskirstoma Aprašo 3 priede nurodyta tvarka, nustatant FT skiriamus maksimalius portfelius ir atitinkamai skiriamą PGF2 priemonės lėšų dalį vienam FT, įvertinant, kad vienam FT skiriama suma negali viršyti 25 proc. PGF2 priemonei įgyvendinti skirtos lėšų sumos.

# Antro kvietimo galiojimo metu kol PGF2 priemonėje yra nepaskirstytų PGF2 priemonės lėšų:

# prašymą teikiančiam FT (kuris nėra sudaręs Sutarties) ir atitinka tinkamumo reikalavimus, skiriama jo prašyme nurodyta PGF2 priemonės lėšų suma, bet ne didesnė kaip 25 proc. PGF2 priemonei skirtos lėšų sumos ir ne daugiau kaip likusi nepaskirstyta PGF2 priemonės lėšų suma. PGF2 priemonės lėšos paskiriamos sudarant Sutartį su šiuo FT;

#  Sutartį sudariusiam FT, sukontraktavusiam daugiau kaip 70 proc. Sutartyje numatyto Portfelio, pateikus rašytinį prašymą „Invegai“ skiriama prašyme nurodyta PGF2 priemonės lėšų suma, tačiau ne daugiau kaip 50 proc. FT pagal Sutartį jau skirtos PGF2 priemonės lėšų sumos ir ne daugiau kaip likusi nepaskirstyta PGF2 priemonės lėšų suma. Papildomos PGF2 priemonės lėšų sumos skyrimas įforminamas jau sudarytos Sutarties su FT pakeitimu, atnaujinant Faktoringo sandorių įtraukimo į Portfelį grafiką.

1. **SUDAROMOS SUTARTIES NUOSTATOS**

# Sudaroma Sutartis galioja 7 (septynis) metus arba iki šalių įsipareigojimų pagal Sutartį įvykdymo pabaigos, su galimybe, esant poreikiui, pratęsti Sutartį ar Sutarto Portfelio dydį šalių susitarimu.

* 1. Sudaromoje Sutartyje *inter alia* bus įtrauktos šios nuostatos (sąvokos suprantamos taip, kaip apibrėžta Aprašo 1 priede (Techninė užduotis):
		1. PGF2 priemonės valdytojo įsipareigojimai:
		2. Faktoringo sandorius, garantuotus PGF2 priemonės lėšomis, apskaityti atskirai ir taip, kad būtų galima juos lengvai identifikuoti;
		3. nedelsiant informuoti „Invegą“ apie bet kurį įvykį, kuris jo nuomone yra esminis (įskaitant, bet neapsiribojant Faktoringo sandorių Tinkamumo sąlygų pažeidimu), dėl kurio, „Invegai“ gali tekti imtis veiksmų ir (arba) kuris gali turėti įtakos PGF2 priemonės valdytojo gebėjimui vykdyti įsipareigojimus, prisiimtus pagal Sutartį;
		4. neperleisti savo teisių ir prievolių pagal Sutartį negavęs išankstinio rašytinio „Invegos“ sutikimo;
		5. teikti papildomą informaciją, pagal atskirą „Invegos“ paklausimą. „Invega“ neprivalo nuolat stebėti ir tikrinti, ar Faktoringo sandoris, traukiamas į Portfelį, atitinka Tinkamumo sąlygas, tačiau „Invega“ gali bet kuriuo metu pareikalauti, kad PGF2 priemonės valdytojas neatlygintinai pateiktų informaciją, kuri leistų „Invegai“ patikrinti, ar Faktoringo sandoris atitinka Tinkamumo sąlygas ir jo įtraukimas į Portfelį neprieštarauja sutarties sąlygoms. PGF2 priemonės valdytojas privalo pateikti „Invegai“ informaciją, kurios pagrįstai pareikalauja „Invega“;
		6. PGF2 priemonės valdytojo įsipareigojimas užtikrinti, kad vykdant Sutartį bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus.
		7. PGF2 priemonės valdytojo įsipareigojimas informuoti duomenų subjektus apie asmens duomenų tvarkymo dalyką, trukmę, duomenų tvarkymo pobūdį ir tikslus, duomenų rūšis ir duomenų subjektų kategorijas, duomenų perdavimo ,,Invegai“ tikslus ir pagrindus; PGF2 priemonės valdytojo įsipareigojimas užtikrinti, kad jo darbuotojai, tvarkantys asmens duomenis, laikysis konfidencialumo įsipareigojimo;
	2. Su Faktoringo gavėjais sudaromose sutartyse PGF2 priemonės valdytojas turi *inter alia* numatyti, kad:
		1. Faktoringo gavėjas neprieštaraus, kad duomenis apie iš Faktoringo sandorio lėšų įgyvendintą projektą „Invega“ naudos viešinimo tikslais;
		2. PGF2 priemonės valdytojas turi teisę iš Faktoringo gavėjo išsiieškoti nuostolius, kylančius dėl netinkamo Faktoringo sandorio vykdymo;
		3. Faktoringo gavėjas yra informuojamas apie suteikiamą *de minimis* pagalbą;
		4. kiti įsipareigojimai, kylantys iš PGF2 priemonės įgyvendinimo sąlygų, nustatytų Aprašo 1 priede (Techninėje užduotyje).
	3. Tarp Sutarties šalių kylantys ginčai sprendžiami Lietuvos Respublikos įstatymuose nustatyta tvarka.
	4. Jeigu viena iš Sutarties šalių nevykdo sutartinių įsipareigojimų ir tai yra esminis Sutarties pažeidimas, kita šalis gali vienašališkai nutraukti Sutartį, įspėjusi kitą Sutarties šalį raštu ne vėliau kaip prieš 60 (šešiasdešimt) kalendorinių dienų pateikdama pagrįstus motyvus. Sutarties nutraukimo atvejai ir sąlygos bus nustatytos Sutartyje.
	5. Sutarties galiojimo metu gali būti atliekami šie pakeitimai:
		1. susiję su PGF2 priemonės sąlygų, nurodytų Aprašo 1 priede, pakeitimu;
		2. susiję su konkrečių nacionalinių ar ES teisės aktų pakeitimais ir jų išaiškinimų, reglamentuojančių PGF2 priemonės įgyvendinimą, pakeitimais, Audito institucijų rekomendacijomis;
		3. susiję su PGF2 priemonei nustatytų rodiklių įgyvendinimu ir pan.;
		4. Garantijos mokesčio ir išieškotų skolų INVEGOS fondui mokėjimo terminų, Tinkamumo laikotarpio bei Faktoringo avansų išmokėjimo laikotarpio keitimai;
		5. Sutarto Portfelio dydžio keitimai, Apraše nurodytais atvejais padidinus ar sumažinus FT skirtų PGF2 priemonės lėšų sumą;
		6. PGF2 priemonės įgyvendinimo grafiko keitimas padidinus arba sumažinus FT skirtų PGF2 priemonės lėšų sumą;
		7. Sutarties termino pratęsimas, tuo atveju, jeigu yra pratęsiamas PGF2 priemonės Tinkamumo laikotarpis;
		8. FT teikiamų ataskaitų formų ir jų pateikimo tvarkos keitimai.
	6. Kiti Sutarties keitimai atliekami laikantis Lietuvos Respublikos civilinio kodekso nuostatų ir, tik jei neprieštarauja PGF2 priemonės įgyvendinimo sąlygoms.

Aprašo 1 priedas

Techninė užduotis

**PAGRINDINĖS PRIEMONĖS**

**„PORTFELINĖS GARANTIJOS FAKTORINGO SANDORIAMS 2“ SĄLYGOS**

1. **BENDROJI INFORMACIJA**

**1.1. Kvietimo tikslas**

Organizuojamu kvietimu siekiama sudaryti sutartis su finansų inžinerijos priemonės „Portfelinės garantijos faktoringo sandoriams 2“ (toliau – PGF2 priemonė) finansų tarpininkais (toliau – PGF2 priemonės valdytojai), kurie, atlikdami šioje techninėje užduotyje nustatytas veiklas, įgyvendins PGF2 priemonę.

**1.2. PGF2 priemonės aplinka**

2009 m. balandžio 7 d. tarp Lietuvos Respublikos finansų ministerijos (toliau – FM),Lietuvos Respublikos ūkio ministerijos ir „Invegos“ buvo pasirašyta Finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – INVEGOS fondas). Pagal šią sutartį INVEGOS fondo valdytoja paskirta „Invega“.

Pagrindiniai PGF2 priemonės tikslai:

* sudaryti palankesnes sąlygas labai mažoms, mažoms ir vidutinėms įmonėms (toliau – MVĮ) gauti finansavimą faktoringo forma jų prekybiniams sandoriams įgyvendinti. Priemonės pagalba mažinama finansavimo rizika ir dėl šios priežasties palengvinamas faktoringo sandorių prieinamumas verslui;
* sudaryti palankesnes sąlygas MVĮ sureguliuoti apyvartinių lėšų trūkumą pardavimams finansuoti;
* sudaryti palankesnes sąlygas MVĮ finansuoti didesnes apyvartas ir taip plėtoti jų veiklą.

PGF2 priemonės valdytojams PGF2 priemonės portfeliui formuoti numatyta skirti iki 10 mln. Eur INVEGOS fondo grįžusių ir (ar) grįšiančių lėšų.

* 1. **Reglamentuojantys teisės aktai ir dokumentai:**

**Europos Sąjungos (toliau – ES) teisės aktai ir gairės:**

* 2013 m. gruodžio 18 d. Komisijos Reglamentas (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai (OJ 2013 L 352, p. 1) (toliau – Reglamentas (ES) Nr. 1407/2013);
* kiti ES taikytini teisės aktai.

**Nacionaliniai teisės aktai ir dokumentai:**

* Lietuvos Respublikos smulkiojo ir vidutinio verslo plėtros įstatymas (toliau – SVV įstatymas);
* Lietuvos Respublikos valstybės skolos įstatymas;
* Lietuvos Respublikos nacionalinių plėtros įstaigų įstatymas;
* Lietuvos Respublikos civilinis kodeksas;
* Lietuvos Respublikos Vyriausybės 2013 m. rugpjūčio 28 d. nutarimas Nr. 791 „Dėl įgyvendinant finansų inžinerijos priemonės grįžusių ir grįšiančių lėšų panaudojimo tvarkos aprašo patvirtinimo“;
* Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;
* Lietuvos Respublikos ekonomikos ir inovacijų ministro XXXX m. \_\_\_\_\_\_ X d. įsakymu Nr. XX „Dėl finansų inžinerijos priemonės „Portfelinės garantijos faktoringo sandoriams 2“ schemos patvirtinimo“ patvirtinta PGF2 priemonės *de minimis* pagalbos schema (XX, XXXX-XX-XX, Nr. XX) (toliau – PGF2 priemonės schema);
* Statistikos departamento prie Lietuvos Respublikos Vyriausybės generalinio direktoriaus [2007 m. spalio 31 d. įsakymu Nr. DĮ 226](http://www3.lrs.lt/pls/inter3/dokpaieska.showdoc_l?p_id=309099&p_query=&p_tr2=) „Dėl ekonominės veiklos rūšių klasifikatoriaus patvirtinimo“ patvirtintas Ekonominės veiklos rūšių klasifikatorius (EVRK 2 red.) (toliau – EVRK);
* kiti PGF2 priemonei taikytini teisės aktai, taisyklės, rekomendacijos, gairės ir jų pakeitimai.

**2. SUTARTIES DĖL PGF2 PRIEMONĖS ĮGYVENDINIMO TIKSLAI IR UŽDAVINIAI**

**2.1. Tikslai ir uždaviniai**

PGF2 priemonės valdytojai turi įgyvendinti PGF2 priemonę taip, kad būtų užtikrintas šių uždavinių tinkamas įgyvendinimas:

* aktyvus faktoringo sandorių, lengvinančių atsiskaitymus su prekybos partneriais, teikimas;
* kuo palankesnės finansavimo sąlygos pradedančiosioms ir (ar) jau vykdančioms verslą MVĮ.

**3. SUTARTIES DĖL PGF2 PRIEMONĖS ĮGYVENDINIMO OBJEKTAS**

**3.1. Detalus sudaromos PGF2 priemonės įgyvendinimo sutarties objekto aprašymas[[2]](#footnote-3)**

Kiekvieno atrinkto PGF2 priemonės valdytojo naujai suformuotam Faktoringo sandorių, atitinkančių PGF2 priemonės Tinkamumo sąlygas, Portfeliui suteikiama portfelinė garantija (toliau – Garantija), kuri mažina finansavimo riziką. Faktoringo sandoriai, kurie traukiami į Portfelį, turi būti finansuojami iš PGF2 priemonės valdytojo lėšų.

PGF2 priemonės Tinkamumo sąlygas atitinkantys ir į Portfelį įtraukti Faktoringo sandoriai yra garantuojami 80 proc., išmokos atliekamos pagal pirmiausiai atsiradusius Probleminius Faktoringo sandorius. Bendra išmokų suma, „Invegos“ mokama PGF2 priemonės valdytojui, bus ne didesnė nei apskaičiuota išmokų suma, kuri skaičiuojama kaip sukontraktuotų ir į Portfelį įtrauktų Faktoringo sandorių išmokėtų Faktoringo avansų MVĮ suma, neviršijanti Faktoringo limito, padauginta iš garantijos dydžio (80 proc.) ir iš Viršutinės ribos normos (20 proc.). Įgyvendinant PGF2 priemonę, garantuojami Nuostoliai (negrąžinta Faktoringo avansų dalis), kuriuos patiria PGF2 priemonės valdytojas, pagal kiekvieną Probleminį Faktoringo sandorį iki didžiausios nustatytos Sutartimi išmokų sumos. PGF2 priemonės valdytojas prisiima ne mažesnį nei 20 proc. suformuoto Portfelio nuostolingumą.

Garantija įsigalioja automatiškai nuo PGF2 priemonės valdytojo sutarties su MVĮ pasirašymo momento, su sąlyga, kad pasirašytas PGF2 priemonės Tinkamumo sąlygas atitinkantis Faktoringo sandoris yra įtrauktas į Portfelį (įtrauktas į ataskaitinio laikotarpio Portfelio ataskaitą) ir sumokėtas garantijos mokestis. Portfelio ataskaita rengiama kartą per ketvirtį. Pateikus ataskaitą, PGF2 priemonės valdytojas INVEGOS fondui perveda garantijos mokestį už kiekvieną į Portfelį įtraukiamą Faktoringo sandorį, kaip nustatyta žemiau pagrindinių sąvokų ir sąlygų lentelėje. Mokestis priklauso nuo įtraukiamos į Portfelį garantuojamos Faktoringo limito sumos ir Maksimalaus mokėjimo atidėjimo pirkėjams termino.

**4. PGF2 PRIEMONĖS SCHEMA**

**Pavyzdys**

**Vieno PGF2 priemonės valdytojo Faktoringo sandorių Portfelis (10 mln. Eur)**

|  |  |
| --- | --- |
| **Negarantuota****dalis****(2 mln. Eur))** | **Garantuota****Finansavimas iš fondo 1,6 mln. Eur, jei taikomas garantijos dydis yra 80%****dalis****(8 mln. Eur)** |
| **Garantija: 80% kiekvieno į Portfelį įtraukto Faktoringo sandorio sumos, tačiau iki 20% Viršutinės ribos normos dydžio** |

**5. PAGRINDINĖS SĄVOKOS IR SĄLYGOS**

|  |  |
| --- | --- |
| **PGF2 priemonė**  | Finansų inžinerijos priemonė „Portfelinės garantijos faktoringo sandoriams 2“  |
| **PGF2 priemonės lėšos** | PGF2 priemonei įgyvendinti numatyta skirti 10 mln. Eur sumą INVEGOS fondo grįžusių ir (ar) grįšiančių lėšų. Pasikeitus rinkos poreikiams PGF2 priemonei skirta lėšų suma gali būti didinama arba mažinama |
| **PGF2 priemonės struktūra** | PGF2 priemonė pagrįsta garantavimo principu, kurį įgyvendindamas kiekvienas PGF2 priemonės valdytojas turės suformuoti Portfelį. PGF2 priemonei įgyvendinti PGF2 priemonės valdytojas sudarys Faktoringo sandorius su MVĮ, kurios Faktoringo sandorio pagrindu perduos PGF2 priemonės valdytojui MVĮ prekių ar paslaugų pirkėjui išrašytas sąskaitas faktūras, o PGF2 priemonės valdytojas perves MVĮ Faktoringo avansą. PGF2 priemonės valdytojas tokius Faktoringo sandorius įtrauks į Portfelį, kur kiekvienas jų bus garantuojamas 80 proc. garantijos dydžiu. Pirkėjui neatsiskaičius su PGF2 priemonės valdytoju ir MVĮ neatsiskaičius po to, kai PGF2 priemonės valdytojas kreipėsi dėl regreso, PGF2 priemonės valdytojas kreipiasi į „Invegą“ dėl Išmokos sumokėjimo |
| **Faktoringo sandoris** | Faktoringo sutartis, pagal kurią teikiamas trumpalaikis finansavimas, kai MVĮ perleidžia ar įsipareigoja perleisti PGF2 priemonės valdytojui piniginius reikalavimus pagal savo sąskaitas faktūras už pirkėjams parduotas prekes ar suteiktas paslaugas, o PGF2 priemonės valdytojas, įsigydamas MVĮ priklausančius piniginius reikalavimus pirkėjams, išmoka arba įsipareigoja išmokėti MVĮ Faktoringo avansą pagal pateiktas sąskaitas faktūras |
| **Faktoringo gavėjas** | MVĮ su kuria pasirašyta Faktoringo sutartis |
| **Faktoringo avansas** | Pagal Faktoringo sandorį PGF2 priemonės valdytojo MVĮ išmokama suma, tačiau ne didesnė kaip 100 proc. nuo Faktoringo gavėjo pateiktų sąskaitų faktūrų, kurių reikalavimo teisės perleidžiamos PGF2 priemonės valdytojui, sumos |
| **PGF2 priemonės valdytojas** | Finansų įstaiga, turinti teisę teikti finansavimą Faktoringo sandorio forma |
| **Faktoringo sandorio, traukiamo į Portfelį, finansavimo šaltinis** | Faktoringo sandoriai, kurie bus traukiami į Portfelį, finansuojami PGF2 priemonės valdytojo lėšomis.  |
| **Pirkėjo vertinimas** | Pirkėjo vertinimas, kurį turi atlikti PGF2 priemonės valdytojas pagal PGF2 priemonės valdytojo vidines procedūras |
| **Faktoringo sandorių, kurie bus traukiami į Portfelį, kaina MVĮ** | Visi MVĮ PGF2 priemonės valdytojui mokami Faktoringo sandorio mokesčiai, palūkanos negali būti didesni nei įprastai taikomi pagal PGF2 priemonės valdytojo rinkos praktiką ir įprasta veiklą.  |
| **MVĮ** | Labai maža, maža ar vidutinė įmonė, kaip ji apibrėžta SVV įstatyme |
| **Sutartas Portfelio dydis** | Didžiausia leistina įtraukti į Portfelį Faktoringo limitų suma |
| **Faktoringo limitas** | PGF2 priemonės valdytojo su MVĮ sudarytoje Faktoringo sandorio sutartyje nustatyta didžiausia Faktoringo sandorio suma, iki kurios yra išmokami Faktoringo avansai ir gali būti perimami piniginiai reikalavimai pagal MVĮ prekių ar paslaugų pirkėjui išrašytas sąskaitas faktūras |
| **Faktoringo sandorio finansavimo laikotarpis** | Laikotarpis, per kurį PGF2 priemonės valdytojas išmoka arba gali išmokėti Faktoringo avansus |
| **Portfelis** | Faktoringo sandorių, atitinkančių PGF2 priemonės Tinkamumo sąlygas, Faktoringo limitų suma |
| **Sutarto Portfelio dydžio ir PGF2 priemonei įgyvendinti skirtų lėšų didinimas ir mažinimas** | Sutartas Portfelio dydis kiekvienam PGF2 priemonės valdytojui gali būti didinamas šalių susitarimu, tuo atveju, jei yra didinama PGF2 priemonei skiriama lėšų suma arba kiti PGF2 priemonės valdytojai vėluoja formuoti Portfelius pagal Sutartyse nustatytus terminus ir jiems yra sumažinamas Sutartas Portfelio dydis. Sutartas Portfelio dydis kiekvienam PGF2 priemonės valdytojui gali būti sumažintas, jei PGF2 priemonės valdytojas kreipiasi su motyvuotu prašymu arba vėluoja formuoti Portfelį pagal Sutartyje nustatytą grafiką taip:1. Jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 20 proc. Sutartyje nustatytame grafike nurodytos Planuojamos į Portfelį įtraukti Faktoringo limitų sumos – Sutarto Portfelio dydis gali būti mažinamas iki 30 proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta lėšų suma, tačiau bet kuriuo atveju ne daugiau kaip iki jau suformuoto Portfelio sumos;2. Jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 40 proc. Sutartyje nustatytame grafike nurodytos Planuojamos į Portfelį įtraukti Faktoringo limitų sumos – Sutarto Portfelio dydis gali būti mažinamas iki 50 proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta lėšų suma, tačiau bet kuriuo atveju ne daugiau kaip iki jau suformuoto Portfelio sumos;3. Jei PGF2 priemonės valdytojas pagal Sutartyje nustatytą grafiką vėluoja formuoti Portfelį iki 60 proc. Sutartyje nustatytame grafike nurodytos Planuojamos į Portfelį įtraukti Faktoringo limitų sumos – Sutarto Portfelio dydis gali būti mažinamas iki 100 proc. ir atitinkamai mažinama šiam PGF2 priemonės valdytojui PGF2 priemonei įgyvendinti skirta lėšų suma, tačiau bet kuriuo atveju ne daugiau kaip iki jau suformuoto Portfelio sumos.Vėlavimas formuoti Portfelį bus vertinamas kas pusmetį, atsižvelgiant į PGF2 priemonės įgyvendinimo grafiką, tada, kai yra gautos ataskaitos iš PGF2 priemonės valdytojo už du pilnus ataskaitinius ketvirčius. Kai nusprendžiama Portfelį mažinti aukščiau nurodytomis sąlygomis, PGF2 priemonės valdytojas pateikia atnaujintą PGF2 priemonės įgyvendinimo grafiką |
| **Maksimali vieno Faktoringo sandorio vienam MVĮ suma** | Didžiausia vieno Faktoringo limito vienai MVĮ suma yra ne didesnė nei 1 875 000 Eur (vienas milijonas aštuoni šimtai septyniasdešimt penki tūkstančiai eurų), o Faktoringo gavėjų, vykdančių krovinių vežimo keliais veiklą, atveju – 937  500  Eur (devyni šimtai trisdešimt septyni tūkstančiai penki šimtai eurų). Pasibaigus Faktoringo sandorio finansavimo laikotarpiui, su MVĮ gali būti sudaromas naujas Faktoringo sandoris, tačiau bet kokiu atveju MVĮ pagal Faktoringo sandorio limitą apskaičiuota *de minimis* pagalbos suma negali būti didesnė nei pagal Reglamento (ES) Nr. 1407/2013 nuostatas leidžiama didžiausia *de minimis* pagalbos suma |
| **Garantija** | Įsipareigojimas padengti PGF2 priemonės valdytojui Probleminio Faktoringo sandorio Nuostolį.Kiekvienas į Portfelį įtraukiamas Faktoringo sandoris garantuojamas 80 proc. Faktoringo sandorio Nuostolio, tačiau bendra Išmokų suma negali viršyti Didžiausios išmokų pagal Faktoringo sandorį sumos ir yra ribojama Viršutinės ribos normos dydžio.PGF2 priemonės valdytojui MVĮ nesumokėti mokesčiai, palūkanos, netesybos ir delspinigiai bei kitos sąnaudos nėra kompensuojamos.Garantija, suteikta pagal šią priemonę, nėra MVĮ prievolių užtikrinimo garantija Lietuvos Respublikos civilinio kodekso 6.90 straipsnio prasme. Garantijos suteikimas ir panaudojimas nekeičia MVĮ prievolių PGF2 priemonės valdytojui apimties, turinio ir vykdymo sąlygų, t. y. PGF2 priemonės valdytojas privalo vykdyti skolos pagal visą Faktoringo sandorį, už kurį išmokėta Garantijos išmoka, išsiieškojimo veiksmus iš MVĮ (žr. „Portfelio priežiūra ir skolų išieškojimas“) |
| **PGF2 priemonės valdytojo iš MVĮ reikalaujamas užstato dydis** | Bet kuriuo Portfelio vertinimo metu Faktoringo sandorių užstatų vertė neturi viršyti 20 (dvidešimt) proc. nuo faktinio Portfelio dydžio (užstato vertė nustatoma pagal PGF2 priemonės valdytojo patvirtintas vidines tvarkas; faktinis Portfelio dydis čia ir toliau suprantamas kaip tam tikru momentu apskaičiuotas Portfelio dydis; Portfelio dydis suprantamas kaip Portfelyje esančių Faktoringo sandorių limitų suma). Vertinant skaičiuojamas santykis tarp į faktinį Portfelį įtrauktų Faktoringo sandorių bendros užstatų vertės, nustatytos Faktoringo sandorių suteikimo metu, ir faktinio Portfelio dydžio.Jei vertinimo metu Faktoringo sandorių užstato vertė būtų nustatyta didesnė nei 20 proc. faktinio Portfelio dydžio, „Invega“ turi teisę stabdyti tolimesnį Faktoringo sandorių įtraukimą į Portfelį |
| **Nuostolis** | Nuostolį sudaro negrąžintų Faktoringo avansų pagal Faktoringo sandorį suma. Į Nuostolį nėra įskaičiuojami ir nėra kompensuojami Faktoringo gavėjo PGF2 priemonės valdytojui nesumokėti mokesčiai, netesybos ir delspinigiai bei kitos sąnaudos |
| **Didžiausia išmokos pagal Faktoringo sandorį suma** | Pagal sukontraktuotą ir į Portfelį įtrauktą Faktoringo sandorį išmokėta MVĮ Faktoringo avansų suma, neviršijanti Faktoringo limito, padauginta iš Garantijos dydžio (80 proc.), tačiau ši suma negali viršyti Didžiausios išmokų sumos, ribojamos Viršutinės ribos normos dydžio |
| **Garantijos dydis** | 80 proc.  |
| **Garantijos valiuta** | Visos sumos išreikštos eurais. Visi mokėjimai pagal Sutartį atliekami eurais. Pasikeitus valiutai – nauja nacionaline valiuta ir (ar) eurais |
| **Garantijos mokestis** | Garantijos mokestis yra mokamas už kiekvieną į Portfelį įtraukiamą arba keičiamą Faktoringo sandorį.Garantijos mokestis už vieną Faktoringo sandorį yra vienkartinis. Tuo atveju, jei ilginamas Maksimalus mokėjimo atidėjimo pirkėjams terminas, ar didinamas Faktoringo limitas, ar ilginamas Faktoringo sandorio finansavimo laikotarpis, atliekama garantijos mokesčio priemoka. Garantijos mokestį ir (ar) garantijos mokesčio priemoką kas ketvirtį INVEGOS fondui perveda PGF2 priemonės valdytojas už per ketvirtį į Portfelį įtrauktus ir (ar) pakeistus Faktoringo sandorius. Garantijos mokestis nėra grąžinamas ir perskaičiuojamas, kai Maksimalus mokėjimo atidėjimo pirkėjams terminas trumpinamas arba mažinamas Faktoringo limitas, arba trumpinamas Faktoringo sandorio finansavimo laikotarpis. Išimtis taikoma tik tuo atveju, jei į praėjusio ketvirčio PGF2 priemonės valdytojo ataskaitą klaidingai buvo įtraukti Faktoringo sandoriai. Mokestis grąžinamas arba užskaitomas su einamojo ketvirčio garantijos mokesčio mokėjimu.Garantijos mokesčio suma apskaičiuojama naudojant formulę:M = F x G x P x T, kur:M – garantijos mokesčio suma;F – Faktoringo limitas;G – Garantijos dydis (80 proc.);P – Garantijos mokesčio procentinis dydis (X proc.)T – Faktoringo sandorio finansavimo laikotarpio koeficientas (Y) |
| **Garantijos mokesčio lėšų šaltinis** | MVĮ sumoka Garantijos mokestį PGF2 priemonės valdytojui, kuris, Sutartyje nustatyta tvarka, jį perveda „Invegai“ |
| **Garantijos mokesčio procentinis dydis** | 1. 0,5 proc. Faktoringo sandoriams, kuriuose Maksimalūs mokėjimo atidėjimo visiems pirkėjams terminai yra ne ilgesni kaip 90 kalendorinių dienų;2. 1 proc. Faktoringo sandoriams, kuriuose maksimalūs Mokėjimo atidėjimo pirkėjams terminai (arba bent vienas iš jų) yra ne trumpesni kaip 90 kalendorinių dienų ir ne ilgesni kaip 180 kalendorinių dienų |
| **Faktoringo sandorio finansavimo laikotarpio koeficientas** | 1. 1, kai Faktoringo sandorio finansavimo laikotarpis yra trumpesnis arba lygus 6 mėnesiams;2. 1,6, kai Faktoringo sandorio finansavimo laikotarpis yra ilgesnis nei 6 mėnesiai, bet trumpesnis arba lygus 12 mėnesių |
| **Garantuotas portfelis** | Portfelis, į kurį įtrauktiems Faktoringo sandoriams yra suteikta garantija, užtikrinanti į Portfelį įtrauktų Faktoringo sandorių, atitinkančių Tinkamumo sąlygas, nustatytos reikalavimų dalies sumokėjimą |
| **Viršutinės ribos norma (angl. „Cap rate“)** | Didžiausias Išmokų, kurias „Invega“ kaip INVEGOS fondo valdytoja gali išmokėti PGF2 priemonės valdytojui, dydis, t. y. 20 (dvidešimt) proc. nuo garantuotos Portfelio sumos |
| **Sutartis** | Sutartis, pasirašyta „Invegos“ su atrinktu PGF2 priemonės valdytoju |
| **Sutarties nuostolingumas, proc.** | Sutarties nuostolingumas (proc.) skaičiuojamas kaip faktiškai PGF2 priemonės valdytojui sumokėtų Išmokų sumos ir į Portfelį faktiškai įtrauktų Faktoringo sandorių išmokėtos Faktoringo avansų MVĮ sumos, neviršijančios Faktoringo limito, santykis padaugintas iš 100 proc.Sutarties nuostolingumas (proc.) apskaičiuojamas naudojant formulę:N = IF / AF x 100 proc.,kur:N – Sutarties nuostolingumas (proc.);IF – nuo Sutarties pasirašymo dienos PGF2 priemonės valdytojui faktiškai sumokėta išmokų suma;AF – nuo Sutarties pasirašymo dienos pagal į Portfelį faktiškai įtrauktus Faktoringo sandorius išmokėta Faktoringo avansų MVĮ suma, neviršijanti Faktoringo limito.Sutarties nuostolingumas praėjus vieneriems metams po Sutarties pasirašymo negali būti didesnis nei 9 proc. Tikrinimas atliekamas remiantis gautos 4 (ketvirtos) ketvirtinės ataskaitos duomenimis.Sutarties nuostolingumas praėjus dvejiems metams po Sutarties pasirašymo negali būti didesnis nei 12 proc. Tikrinimas atliekamas remiantis gautos 8 (aštuntos) ketvirtinės ataskaitos duomenimis.Jei nustatytais terminais Sutarties nuostolingumo rodiklis viršytų nustatytus dydžius, būtų stabdomas tolimesnis Faktoringo sandorių įtraukimas į Portfelį |
| **Faktoringo sandorio užtikrinimo priemonės** | Visi PGF2 priemonės valdytojo į Portfelį įtraukiami Faktoringo sandoriai turi būti su regresu į Faktoringo sandorio gavėją.*Regresas – PGF2 priemonės valdytojo teisė pagal sąskaitą* *faktūrą perimtą reikalavimą į pirkėjo įsiskolinimą grąžinti MVĮ, kuri be išlygų privalo grąžintą Reikalavimą priimti ir įvykdyti visus su Reikalavimo grąžinimu susijusius įsipareigojimus* |
| **Probleminis Faktoringo sandoris** | Faktoringo sandoris laikomas Probleminiu Faktoringo sandoriu tada, kai:1. pirkėjui pagal sąskaitą faktūrą, pagal kurią reikalavimo teisės yra perleistos PGF2 priemonės valdytojui, neatsiskaičius su PGF2 priemonės valdytoju per apmokėjimo terminą, kuris negali būti ilgesnis nei Maksimalus mokėjimo atidėjimo pirkėjams terminas, ir PGF2 priemonės valdytojui kreipusis raštu į MVĮ dėl regreso, MVĮ neatsiskaito su PGF2 priemonės valdytoju per 90 kalendorinių dienų po šio kreipimosi; ir (arba)
2. PGF2 priemonės valdytojas, veikdamas pagal vidaus taisykles ir Faktoringo sandorio sutarties nuostatas, nustato riziką, kad MVĮ nesugebės atsiskaityti su PGF2 priemonės valdytoju, ir, PGF2 priemonės valdytojui raštu kreipusis į MVĮ dėl regreso, MVĮ neatsiskaito su PGF2 priemonės valdytoju per 90 kalendorinių dienų po šio kreipimosi
 |
| **Maksimalus mokėjimo atidėjimo pirkėjams terminas** | Mokėjimo atidėjimo pirkėjui terminas ne ilgesnis kaip 180 kalendorinių dienų |
| **Išmoka** | Pagal Probleminį Faktoringo sandorį PGF2 priemonės valdytojui apskaičiuota ir išmokama garantuota Nuostolio dalis.PGF2 priemonės valdytojas dėl Išmokos gali kreiptis į „Invegą“ pagal kiekvieną Probleminį Faktoringo sandorį praėjus 90 kalendorinių dienų nuo kreipimosi raštu į MVĮ dėl skolos sumokėjimo.PGF2 priemonės valdytojui pateikus prašymą mokėti išmoką, išmoka atliekama per 30 kalendorinių dienų nuo prašymo originalo arba kvalifikuotu elektroniniu parašu pasirašyto ir elektroniniu paštu atsiųsto dokumento gavimo dienos „Invegoje“  |
| **Didžiausia išmokų suma** | Didžiausia išmokų suma, kurią atrinktas PGF2 priemonės valdytojas galėtų gauti pagal sutartį, sudarytą su „Invega“.Suma apskaičiuojama naudojant formulę:I = A x G x R, kur:I – Didžiausia išmokų suma;A – į Portfelį faktiškai įtrauktų Faktoringo sandorių Faktoringo avansų suma, išmokėta MVĮ, neviršijanti Faktoringo limitų;G – Garantijos dydis (80 proc.);R – Viršutinės ribos normos dydis (20 proc.) |
| **Portfelio priežiūra ir skolų išieškojimas** | PGF2 priemonės valdytojas vykdo Portfelio priežiūrą, stebėseną ir skolų išieškojimą. Skolų išieškojimą PGF2 priemonės valdytojas atlieka vadovaudamasis savo vidinėmis tvarkomis ir procedūromis. PGF2 priemonės valdytojas pagal Faktoringo sandorį gavęs Išmoką, turi dėti visas pastangas susigrąžinti skolą, realizuojant regreso teisę pagal Faktoringo sandorį. PGF2 priemonės valdytojas vykdo išieškojimą pagal visą Probleminio Faktoringo sandorio skolą, neatsižvelgiant į gautą Išmoką. PGF2 priemonės valdytojui išieškojus skolą, pagal kurią buvo atlikta Išmoka, iš šios sumos atėmus išieškojimo išlaidas (atimamos tik PGF2 priemonės valdytojo tretiesiems asmenims faktiškai sumokėtos išieškojimo išlaidos), *pari passu* principu PGF2apskaičiuotą sumą, t. y. sumą, lygią 80 proc. nuo atgautos sumos, tačiau bet kuriuo atveju ne didesnę sumą nei „Invegos“ PGF2 priemonės valdytojui sumokėtą Garantijos pagal konkretų Faktoringo sandorį suma, PGF2 priemonės valdytojas perveda šią sumą į INVEGOS fondo banko sąskaitą. Šia suma mažinama PGF2 priemonės valdytojui faktiškai išmokėta Išmokų suma.Jeigu Išmoka buvo atlikta pagal Faktoringo sandorį, kurio dalis Faktoringo avansų buvo išmokėta po Faktoringo avansų išmokėjimo laikotarpio pabaigos, išieškotų skolų procentinė dalis, kurią PGF2 priemonės valdytojas turi pervesti į INVEGOS fondą, apskaičiuojama naudojant formulę:S = G \* (1 – N / V) \*100 kur:S – išieškotų skolų procentinė dalis;G – Garantijos dydis (80 proc.);N – Faktoringo avansų suma, išmokėta po Faktoringo avansų išmokėjimo laikotarpio pabaigos;V – visa išmokėta Faktoringo avansų suma.Pavyzdžiui, PGF2 priemonės valdytojas išmokėjo MVĮ 300 Eur (V), bet iš jų 150 Eur buvo išmokėta po Faktoringo avansų išmokėjimo laikotarpio pabaigos (N), tuomet išieškotų skolų procentinė dalis (S) yra lygi 80 proc.\* (1- 150 Eur/300 Eur)\*100=40 proc. |
| **Tinkamumo laikotarpis** | 3 metai nuo Sutarties pasirašymo datos (su galimybe Tinkamumo laikotarpį pratęsti, tačiau ne ilgiau nei Reglamento Nr. 1407/2013 galiojimo laikotarpiu).Per šį laikotarpį į Portfelį gali būti traukiami Tinkamumo sąlygas atitinkantys Faktoringo sandoriai.  |
| **Faktoringo avansų išmokėjimo laikotarpis** | Data, iki kurios turi būti išmokėti Faktoringo avansai pagal į Portfelį įtrauktus Faktoringo sandorius – 12 mėn. nuo Tinkamumo laikotarpio pabaigos. Tuo atveju, jei dalis Faktoringo avansų MVĮ buvo išmokėta po Faktoringo avansų išmokėjimo laikotarpio pabaigos, PGF2 priemonės valdytojui garantuojama ta Faktoringo sandorio dalis, kuri buvo išmokėta iki Faktoringo avansų išmokėjimo laikotarpio pabaigos |
| **Faktoringo sandoriai, kurių negalima įtraukti į Portfelį, kriterijai** | 1. Faktoringo sandoriams, kurie skirti MVĮ, veikiantiems Reglamento (ES) Nr. 1407/2013 1 straipsnio 1 dalyje išvardytuose sektoriuose;2. Faktoringo sandoriams, kurie skirti MVĮ, kuriems galėtų būti ir (arba) yra taikoma Reglamento (ES) Nr. 1407/2013 4 straipsnio 3 dalies a punkte nurodyta kolektyvinė nemokumo procedūra;3. Faktoringo sandoriams, kurie skirti finansuoti MVĮ ir su MVĮ susijusių ir partnerinių įmonių, kaip jos apibrėžtos SVV įstatyme, tarpusavio prekybinius sandorius.1, ir 2, 3 punktuose nustatyti kriterijai nustatomi faktoringo suteikimo metu (faktoringo suteikimas čia ir toliau šiame dokumente suprantamas kaip procesas arba laikotarpis nuo Faktoringo sandorio gavėjo kreipimosi į PGF2 priemonės valdytoją dėl faktoringo iki Faktoringo sandorio sutarties pasirašymo dienos) |
| **Į Portfelį traukiami Faktoringo sandoriai, kurie atitinka šias sąlygas (toliau – Tinkamumo sąlygos)** | Be kitų šioje Techninėje užduotyje nurodytų sąlygų į Portfelį traukiami Faktoringo sandoriai turi atitikti:1. MVĮ tinkamumo sąlygas;
2. Faktoringo sandorių, įtraukiamų į Portfelį, tinkamumo sąlygas;
3. Portfelio tinkamumo sąlygas
 |
| **Tinkamumo sąlygos:** |
| MVĮ tinkamumo sąlygos | 1. Faktoringo sandorio, įtraukiamo į Portfelį, gavėjas yra subjektas, kuris pagal SVV įstatymą priskiriamas MVĮ;2. MVĮ, kurių Faktoringo sandoriai traukiami į Portfelius, turi veikti Lietuvos Respublikoje. MVĮ laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą;3. MVĮ finansavimo rizika patenka į priimtinos rizikos kategoriją, jeigu PGF2 priemonės valdytojo Faktoringo sandorio gavėjui nustatytas finansavimo reitingas yra ne mažesnis kaip „B-“ ar „B3“ reitingai pagal tarptautinių reitingų agentūrų (angl. Standard and Poor‘s, Fitch ir Moody‘s) naudojamą reitingavimą arba šiems reitingams prilygintas PGF2 priemonės valdytojo Faktoringo sandorio gavėjui nustatytas finansavimo reitingas.Tai, ar Faktoringo sandorio gavėjas atitinka 1, 2 ir 3 punktuose nustatytas MVĮ tinkamumo sąlygas, faktoringo suteikimo metu nustato PGF2 priemonės valdytojas |
| Faktoringo sandorių, įtraukiamų į Portfelį, tinkamumo sąlygos | 1. Faktoringo sandoriai gali būti sudaromi su MVĮ atsiskaityti su pirkėjais, su kuriais sudaryta prekių ir (arba) paslaugų pirkimo–pardavimo sutartis ir (ar) kurie pateikia prekių ir (arba) paslaugų užsakymų lapus;2. Faktoringo sandoriai finansuoti iš PGF2 priemonės valdytojo lėšų;3. Finansavimas Faktoringo sandorio forma gali būti skirtas tik potencialiai ekonomiškai gyvybingoms veikloms;4. Faktoringo sandoris turi būti sudarytas ir į Portfelį įtrauktas per Tinkamumo laikotarpį (Faktoringo sandoriai, kurie yra refinansuojami arba kurių trukmė yra pratęsiama, nėra laikomi naujais Faktoringo sandoriais);5. Faktoringo sandorio lėšomis negali būti finansuojamos sąskaitos faktūros, MVĮ išrašytos susijusioms ir partnerinėms įmonėms, kaip jos suprantamos pagal SVV įstatymą;6. PGF2 priemonės valdytojas, suteikęs Faktoringo sandorį, turi turėti Faktoringo avansų išmokėjimą pagrindžiančius dokumentus, sąskaitas faktūras ir (arba) užsakymų lapus, ir (arba) kitus pirkimo–pardavimo sandorį įrodančius dokumentus; 7. Faktoringo sandorių finansavimo laikotarpis – ne ilgesnis nei 12 mėnesių laikotarpis. Jei Faktoringo sandoris sudarytas trumpesniam nei 12 mėnesių laikotarpiui, Faktoringo sandorio finansavimo laikotarpis gali būti pratęstas, tačiau bet kuriuo atveju Faktoringo sandorio finansavimo laikotarpis negali būti ilgesnis nei 12 mėn., finansavimo laikotarpį skaičiuojant nuo esamos Faktoringo sandorio sutarties sudarymo dienos;;8. Faktoringo sandorių valiuta: eurai. Pasikeitus valiutai – nauja nacionaline valiuta ir (arba) eurais;9. Faktoringo sandoriai teikiami pagal vidines PGF2 priemonės valdytojų procedūras ir standartinę kreditavimo tvarką.Pažeidus Portfelio tinkamumo sąlygas bus stabdomas PGF2 priemonės Tinkamumo laikotarpis ir atšaukiama PGF2 priemonės valdytojui nepanaudota skirta PGF2 priemonės lėšų suma |
| Portfelio tinkamumo sąlygos | 1. Faktoringo sandorių koncentracija pagal Faktoringo limitą Portfelyje su viename ūkio sektoriuje pagrindinę veiklą vykdančiais MVĮ, negali viršyti 40 proc. Sutartyje numatyto Sutarto Portfelio dydžio sumos (pagal Ekonominės veiklos rūšių klasifikatorių (EVRK 2 redakcija) skyriaus lygmeniu). PGF2 priemonės valdytojui kreipiantis į „Invegą“ su motyvuotu prašymu, Faktoringo sandorių koncentracija pagal Faktoringo limitą Portfelyje su viename ūkio sektoriuje pagrindinę veiklą vykdančiais MVĮ gali būti padidinta;
2. Faktoringo sandorių, kur MVĮ vertinami „B-“ ar „B3“ (\*) reitingu koncentracija pagal Faktoringo limitą Portfelyje negali būti didesnė kaip 50 proc. Sutartyje numatyto Sutarto Portfelio sumos. Esant poreikiui ir (arba) pateikus pagrindimą, taip pat PGF2 priemonės valdytojui kreipiantis į „Invegą“ su motyvuotu prašymu, ši koncentracija Portfelyje gali būti padidinta.

*(\*)„B-“ ar „B3“ reitingai pagal tarptautinių reitingų agentūrų (angl. Standart and Poor's, Fitch, ir Moody's) naudojamą reitingavimą arba šiems reitingams prilygintas PGF2 priemonės valdytojų Faktoringo sandorio gavėjui nustatytas reitingas* |
| **Valstybės pagalba**  | MVĮ finansavimas pagal garantuotus PGF2 priemonės Faktoringo sandorius yra *de minimis* pagalba MVĮ, kuri teikiama pagal Reglamentą (ES) Nr. 1407/2013 ir PGF2 priemonės schemą. PGF2 priemonės valdytojas yra atsakingas už tai, kad į Portfelį įtraukiami Faktoringo sandoriai būtų suteikiami atsižvelgiant į Reglamentą (ES) Nr. 1407/2013 ir į PGF2 priemonės schemą. PGF2 priemonės valdytojas atsakingas už *de minimis* pagalbos MVĮ skaičiavimą ir registravimą Suteiktos valstybės pagalbos ir nereikšmingos (*de minimis*) pagalbos registre. *De minimis* pagalba sumuojama, kaip tai nustatyta Reglamento Nr. 1407/2013 5 straipsnyje.*De minimis* pagalbos, suteikiamos MVĮ, dydis apskaičiuojamas pagal formulę:D = (FL x G x T)/450, kur:D – *de minimis* pagalbos dydis;FL – įsipareigojimų (Faktoringo limito) suma;G – garantijos dydis (proc.), t. y. 80 proc.;T – garantijos trukmė (mėnesiais).Garantijos trukmė apskaičiuojama prie Faktoringo sutartyje nustatyto Faktoringo sandorio finansavimo laikotarpio (mėnesiais) pridedant ilgiausią Faktoringo sutartyje nustatytą Maksimalų mokėjimo atidėjimo pirkėjui terminą.PGF2 priemonės valdytojo su Faktoringo sandorio gavėju sudaromose Faktoringo sandorio sutartyse turi būti nuostata, informuojanti Faktoringo sandorio gavėją, kad finansavimas pagal šį Faktoringo sandorį yra *de minimis* pagalba |
| **Viešinimas** | PGF2 priemonės valdytojas informaciją apie PGF2 priemonės, finansuojamos iš INVEGOS fondo lėšų, sąlygas privalo paskelbti savo interneto svetainėje, o taip pat, savo iniciatyva, taikyti ir kitas viešinimo priemones.Sudarant Faktoringo sandorius su Faktoringo sandorių gavėjais, PGF2 priemonės valdytojas į Faktoringo sandorio sutartį privalo įtraukti nuostatą, kad Faktoringo sandoris yra garantuojamas pagal PGF2 priemonės sąlygas ir iš INVEGOS fondo lėšų. Teikiant konsultacijas ir viešinant PGF2 priemonę kitomis viešinimo priemonėmis, PGF2 priemonės valdytojas privalo informuoti, kad PGF2 priemonė yra finansuojama INVEGOS fondo lėšomis |
| **Audito reikalavimai** | PGF2 priemonės valdytojas įsipareigoja įsileisti „Invegos“, Finansų ministerijos, Ekonomikos ir inovacijų ministerijos, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotus atstovus, tinkamai įgaliotų nacionalinių subjektų, turinčių teisę tikrinti, kaip panaudojamos INVEGOS fondo lėšos (toliau – audito institucijos) atstovus atlikti PGF2 priemonės auditą ir (arba) patikrinimą iki Faktoringo gavėjo lygmens. PGF2 priemonės valdytojo sudaromose Faktoringo sandorių sutartyse turi būti nustatyta analogiška pareiga Faktoringo gavėjui. PGF2 priemonės valdytojas privalo saugoti visus su Faktoringo sandoriais ir Faktoringo gavėjais susijusius dokumentus ne trumpesniu nei 1 metų laikotarpiu po PGF2 priemonės uždarymo ir ne trumpesniu kaip Reglamento (ES) Nr. 1407/2013 6 str. 4 d. nustatytu laikotarpiu.PGF2 priemonės valdytojas dokumentus reikalingus atlikti auditui ar patikroms teikia neatlygintinai |
| **Kitos sąlygos** | Be kitų nuostatų, Sutartyse nustatomos kitos sąlygos: Faktoringo sandorių įtraukimo ir išėmimo iš Portfelio tvarka, Portfelio dydžio koregavimo tvarka, Garantijos mokesčio mokėjimo tvarka, Išmokų mokėjimo tvarka, išieškotų skolų grąžinimo INVEGOS fondui tvarka, pagrindžiančių dokumentų saugojimo tvarka, Sutarties šalių teisės ir pareigos, ataskaitų formos ir jų pateikimo tvarka, Sutarties sąlygų keitimo galimi atvejai ir tvarka bei kitos sąlygos.Sutarties vykdymo laikotarpiu pasikeitus taikytiniems teisės aktams, direktyvoms, taisyklėms ar gairėms, Sutarties šalims bus taikomos aktualios ir galiojančios nuostatos |

Aprašo 2 priedas

Herbas arba prekės ženklas

(juridinio asmens pavadinimas)

(Juridinio asmens teisinė forma, buveinė, kontaktinė informacija, registro, kuriame kaupiami ir saugomi duomenys apie tiekėją, pavadinimas, juridinio asmens kodas, pridėtinės vertės mokesčio mokėtojo kodas, jei juridinis asmuo yra pridėtinės vertės mokesčio mokėtojas)

UAB „INVESTICIJŲ IR VERSLO GARANTIJOS“

**PRAŠYMAS**

**DĖL DALYVAVIMO ĮGYVENDINANT FINANSŲ INŽINERIJOS PRIEMONĘ „PORTFELINĖS GARANTIJOS FAKTORINGUI 2“**

\_\_\_\_\_\_\_\_\_\_\_\_\_Nr.\_\_\_\_\_\_

(Data)

(Sudarymo vieta)

|  |  |
| --- | --- |
| Juridinio asmens pavadinimas (toliau – finansų įstaiga) |  |
| Buveinės adresas  |  |
| Už prašymą atsakingo kontaktinio asmens vardas, pavardė |  |
| Telefono numeris |  |
| El. pašto adresas |  |
| **Per Sutarties laikotarpį planuojama į Portfelį įtraukti Faktoringo sandorių limitų suma, Eur**Per Sutarties laikotarpį planuojama į Portfelį įtraukti Faktoringo sandorių limitų suma negali viršyti finansų įstaigos verslo subjektams išduotų faktoringo sandorių (su verslo subjektais pasirašytų ir galiojančių Faktoringo sutarčių) faktoringo limitų sumos portfelyje (paskelbimo apie kvietimą dieną) padaugintos du kartus |  |
| **Prašoma skirti PGF2 priemonės lėšų suma, Eur\*** |  |

\* Prašoma skirti PGF2 priemonės lėšų suma, Eur apskaičiuojama taip: Per Sutarties laikotarpį planuojama į Portfelį įtraukti Faktoringo sandorių limitų suma \* garantijos dydis (80 proc.) \* viršutinės ribos normos dydis (20 proc.)

Šiuo prašymu pažymime, kad sutinkame su visomis INVEGOS fondo finansų inžinerijos priemonės „Portfelinės garantijos faktoringui 2“ (toliau – PGF2) įgyvendinimo sąlygų aprašo sąlygomis,

Teikiame šį prašymą ir dokumentus, patvirtinančius gebėjimą įgyvendinti PGF2 ir atitikimą keliamiems tinkamumo reikalavimams bei patvirtiname, kad:

1) paraišką teikianti finansų įstaiga ir jos atstovai žino, kad PGF2 priemonė yra finansuojama iš į INVEGOS fondą grįžusių ir (ar) grįšiančių lėšų;

2) paraišką teikianti finansų įstaiga ir jos atstovai patvirtina, kad faktoringo sandorio mokesčiai, palūkanos ir kiti mokėjimai, mokami faktoringo sandorių gavėjų, dalyvaujančių PGF2 priemonėje atitiks įprastą finansų įstaigos veiklą ir praktiką bei, esant poreikiui ir „Invegos“ prašymui, pateiks tai patvirtinančius įrodymus;

3) finansų įstaigai nėra iškelta nemokumo ar restruktūrizavimo byla, nėra pradėtas ikiteisminis tyrimas dėl ūkinės komercinės veiklos arba jis (jie) nėra likviduojamas (-i), nėra priimtas kreditorių susirinkimo nutarimas bankroto procedūras vykdyti ne teismo tvarka;

4) finansų įstaiga prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal finansų įstaigos veiklai taikomus teisės aktus;

5) finansų įstaigos vadovas, turintis (-ys) teisę juridinio asmens vardu sudaryti sandorį, ar buhalteris (-iai), ar kitas (-i) asmuo (asmenys), turintis (-ys) teisę surašyti ir pasirašyti apskaitos dokumentus, neturi neišnykusio arba nepanaikinto teistumo arba dėl finansų įstaigos per paskutinius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą arba realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams;

6) finansų įstaiga ir jos atstovai yra informuoti ir žino, kad pateiktus melagingą informaciją, kurią „Invega“ gali įrodyti bet kokiomis teisėtomis priemonėmis, šis prašymas bus atmestas.

Kartu su prašymu pateikiami šie dokumentai (pasirašydami prašymą ar kiekvieną dokumentą saugiu elektroniniu parašu patvirtiname, kad dokumentų skaitmeninės kopijos yra tikros. Tais atvejais, kai visas prašymas su pridedamais dokumentais pasirašomas kvalifikuotu elektroniniu parašu, kiekvieno dokumento atskirai pasirašyti neprivaloma):

|  |  |  |
| --- | --- | --- |
| **Eil.Nr.** | **Pateiktų dokumentų pavadinimas** | **Dokumento puslapių skaičius** |
| **1.** | PGF2 priemonės įgyvendinimo aprašymas |  |
| **2.** | Pažyma apie atitikimą tinkamumo reikalavimams (Prašymo 1 priedas) |  |
| **3.** | Audituotos finansinės ataskaitos už paskutinius finansinius metus |  |
| **4.** | Faktoringo gavėjų ir/ar faktoringo sandorių kredito rizikos vertinimo metodika |  |

|  |
| --- |
|  |
|  |  |
|  |  |  |  |  |  |
| (Pareigų pavadinimas) |  | (Parašas) |  | (Vardas ir pavardė) |  |

Prašymo 1 priedas

**PAŽYMA APIE ATITIKIMĄ TINKAMUMO REIKALAVIMAMS**

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Žemiau šioje skiltyje įrašomi žodžiai: „Kriterijų atitinkame“ ir nurodoma kur pateikiame atitikimą patvirtinanti informacija arba „Kriterijaus neatitinkame“ ir pateikiamas paaiškinimas** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas |  |
| **FT ir jo grupės valdymo struktūra** | Nereikia pateikti | Privaloma pateikti |  |
| **Patirtis ir reputacija** | Neturi būti taikomos poveikio priemonės ar veiklos apribojimai remiantis Lietuvos banko duomenimis\* | FT, su juo susiję asmenys\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose |  |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas |  |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\* |  |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė |  |
| FT nėra taikomos Lietuvos banko poveikio priemonės\* | Minimalios metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos, o pati veikla – pelninga |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai | Nuosavo kapitalo rodiklis turi būti ne mažesnis kaip 15 proc. ir nuosavas kapitalas turi būti ne mažesnis kaip 250 000 EUR |
| **Minimali veiklos vykdymo trukmė 12 mėn. (iš kurių Lietuvoje ne trumpiau kaip paskutinius 4 mėnesius)** |  |  |  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 50 vnt. Faktoringo sandorių verslo subjektams (pasirašė Faktoringo sutarčių), kurių kiekvieno Faktoringo limitas ne didesnis kaip 1,8 mln. Eur** |  |  |  |
| **FT turi pagrįsti, kad verslo subjektams finansuoti išduotų Faktoringo su regresu sandorių (pasirašytų ir galiojančių Faktoringo sutarčių), bendra Faktoringo limitų suma prašymo pateikimo datą yra ne mažiau kaip 2 mln. Eur****FT turi nurodyti FT verslo subjektams išduotų faktoringo sandorių (su verslo subjektais pasirašytų ir galiojančių Faktoringo sutarčių), faktoringo limitų sumą portfelyje paskelbimo apie kvietimą dieną**  |  |  |  |
| **FT, kuris įgyvendina faktoringo portfelinių garantijų priemonę pagal su „Invega“ pasirašytą sutartį yra sukontraktavęs daugiau kaip 70 proc. sutartyje numatyto portfelio** |  |  | Patvirtinanti informacija pateikiama PGF2 priemonės įgyvendinimo aprašyme, FT pažymoje ar kituose atitikimą šiam reikalavimui patvirtinančiuose dokumentuose |
| **Vidaus kontrolės sistema** | Neturi būti taikomos poveikio priemonės ar veiklos apribojimai remiantis Lietuvos banko duomenimis\* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme |  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su Faktoringo sandorių teikimu MVĮ, kaupimo bei valdymo sistemą |
| **Kreditavimo tvarkos ir procedūros** | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas\* | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas |  |
| Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką\* | Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką |
| **Tvarkos ir procedūros tinkamam Sutarties įgyvendinimui ir administravimui** | Faktoringo gavėjų rizikos įvertinimo ir reitingavimo procedūros | Faktoringo gavėjų rizikos įvertinimo ir reitingavimo procedūros |  |
|  | Turėti faktoringo teikimo, sandorių stebėsenos procedūras, faktoringo portfelio rizikos valdymo, skolų išieškojimo metodikas\* | Turėti faktoringo teikimo, sandorių stebėsenos procedūras, faktoringo portfelio rizikos valdymo, skolų išieškojimo metodikas |  |
|  | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visus faktoringo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visus faktoringo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus |  |

Aprašo 3 priedas

**PGF2 PRIEMONEI ĮGYVENDINTI SKIRTŲ LĖŠŲ PASKIRSTYMO MATRICA**

|  |  |  |  |  |
| --- | --- | --- | --- | --- |
| **PGF2 priemonei įgyvendinti skirta lėšų suma, Eur** | **PGF2 priemonei įgyvendinti skirta lėšų suma planuojamas garantuoti Faktoringo sandorių portfelis, Eur** | **PGF2 priemonei įgyvendinti skirta lėšų suma planuojamo garantuoti Faktoringo sandorių portfelio sumos 25 proc. dalis, Eur** | **Per pirmą savaitę po kvietimo paskelbimo prašymus (ir kartu su prašymu privalomus pateikti dokumentus) pateikusių ir tinkamumo reikalavimus atitikusių FT skaičius, vnt.** | **PGF2 priemonei įgyvendinti skirta lėšų suma planuojamas garantuoti faktoringo portfelis padalintas iš D stulpelyje nurodyto finansų tarpininko skaičiaus, Eur** |
| **A** | **B** | **(C=B\*0,25)** | **D** | **E=B/D**  |
| **10 000 000,00** | **62 500 000,00** | **15 625 000** | **X** | **62 500 000,00/X** |

|  |  |  |  |  |
| --- | --- | --- | --- | --- |
| **PGF2 finansų tarpininko pavadinimas** | **Prašyme nurodyta per Sutarties laikotarpį planuojama į Portfelį įtraukti Faktoringo sandorių limitų suma, Eur** | **PGF2 finansų tarpininkui skiriamas minimalus portfelis, Eur**(nurodomas mažesnis skaičius iš trijų – G arba E, bet ne daugiau nei C) | **PGF2 finansų tarpininkui skiriamas maksimalus portfelis, Eur** | **PGF2 priemonei įgyvendinti skiriama lėšų suma, Eur** |
| **F** | **G** | **H** | **I** | **J** |
| Nr. 1 | 4 000 000,00 | 4 000 000,00 | 4 000 000 | 640 000 |
| Nr. 2 | 30 000 000,00 | 6 250 000,00 | 12 500 000 | 2 000 000 |
| Nr. 3 | 15 000 000,00 | 6 250 000,00 | 12 500 000 | 2 000 000 |
| Nr. 4 | 5 000 000,00 | 5 000 000,00 | 5 000 000 | 800 000 |
| Nr. 5 | 6 000 000,00 | 6 000 000,00 | 6 000 000 | 960 000 |
| Nr. 6 | 25 000 000,00 | 6 250 000,00 | 12 500 000 | 2 000 000 |
| Nr. 7 | 3 000 000,00 | 3 000 000,00 | 3 000 000 | 480 000 |
| Nr. 8 | 3 000 000,00 | 3 000 000,00 | 3 000 000 | 480 000 |
| Nr. 9 | 2 000 000,00 | 2 000 000,00 | 2 000 000 | 320 000 |
| Nr. 10 | 2 000 000,00 | 2 000 000,00 | 2 000 000 | 320 000 |

PGF2 priemonei įgyvendinti skirtos lėšų sumos skirstymo veiksmai:

1. Į el. pašto dėžutę pgf@invega.lt gauti finansų tarpininkų prašymai registruojami atsižvelgiant į prašymų gavimo datą ir laiką. Prašymas laikomas gautu, kai gaunami visi su prašymu privalomi pateikti dokumentai;
2. Suskaičiuojamas gautų ir tinkamumo reikalavimus atitinkančių prašymų skaičius ir įrašomas į D stulpelį;
3. Apskaičiuojama E stulpelio suma;
4. Prašymus pateikę finansų tarpininkai surašomi į F stulpelį pagal prašymo gavimo laiką ir datą;
5. Finansų tarpininkų prašymuose nurodyta per Sutarties laikotarpį planuojama į Portfelį įtraukti Faktoringo sandorių limitų suma surašoma į G stulpelį (prašoma suma negali viršyti finansų įstaigos verslo subjektams išduotų faktoringo sandorių (su verslo subjektais pasirašytų ir galiojančių Faktoringo sutarčių) faktoringo limitų sumos portfelyje (paskelbimo apie kvietimą dieną) padaugintos du kartus);
6. H Stulpelyje surašomas kiekvienam finansų tarpininkui skiriamas minimalus portfelis, kuris yra lygus mažesniam iš stulpeliuose G ir E esančių dydžių, tačiau minimalus portfelis negali viršyti 25 proc. nuo PGF2 priemonei įgyvendinti skirta lėšų suma planuojamo garantuoti Faktoringo sandorio portfelio sumos;
7. Susumuojami finansų tarpininkų minimalūs portfeliai nurodyti H stulpelyje. Jeigu gauta suma yra lygi B stulpelyje nurodytai sumai, PGF2 priemonei įgyvendinti skirtos lėšų sumos skirstymas baigiamas, I stulpelyje surašomos sumos nurodytos H stulpelyje ir atliekamas 9 veiksmas; Jeigu gauta suma yra mažesnė nei B stulpelyje nurodyta suma, atliekami 8–9 veiksmai;
8. Jei ne visa B stulpelyje nurodyta suma buvo paskirstyta finansų tarpininkams, apskaičiuojama kurių finansų tarpininkų minimalūs (H stulpelyje nurodyti) portfeliai yra mažesni negu G stulpelyje, bet ne didesni negu C stulpelyje. Likusi nepaskirstyta B stulpelio suma dalinama iš gauto finansų tarpininkų skaičiaus, o gauta suma koreguojami (didinami) minėtų finansų tarpininkų minimalūs portfeliai, tačiau neviršijant G stulpelyje nurodytos sumos ir neviršijant C stulpelyje nurodytos sumos; Kiekvienam finansų tarpininkui gauta suma įrašoma į I stulpelį (suapvalinant iki sveiko skaičiaus);
9. J stulpelyje įrašoma finansų tarpininkui skiriama PGF2 priemonės lėšų suma, kuri apskaičiuojama taip: I stulpelyje nurodyta suma \* garantijos dydis (80 proc.) \* viršutinės ribos normos dydis (20 proc.) (suapvalinant iki sveiko skaičiaus).
1. Sąvokos Apraše suprantamos taip, kaip nurodyta Aprašo 1 Priedo (Techninė užduotis) Pagrindinių sąvokų ir sąlygų lentelėje. [↑](#footnote-ref-2)
2. Sąvokos šiame skyriuje suprantamos taip, kaip nurodyta žemiau pagrindinių sąvokų ir sąlygų lentelėje. [↑](#footnote-ref-3)